इनरुवामा वान–डे क्रिकेट हुने
वान–डे अन्तर्राष्ट्रिय मान्यता पाए पनि नगन्य मात्रामा घरेलु प्रतियोगिता भइरहेका बेला स्थानीय तहको सक्रियतामा मोफसलमा पहिलोपल्ट राष्ट्रियस्तरको वान–डे क्रिकेट आयोजना हुने भएको छ ।
काठमाडौँ — वान–डे अन्तर्राष्ट्रिय मान्यता पाए पनि नगन्य मात्रामा घरेलु प्रतियोगिता भइरहेका बेला स्थानीय तहको सक्रियतामा मोफसलमा पहिलोपल्ट राष्ट्रियस्तरको वान–डे क्रिकेट आयोजना हुने भएको छ ।सुनसरीको इनरुवामा पुस २१ देखि माघ ७ सम्म एमएम (मनमोहन) कप राष्ट्रिय वान–डे क्रिकेट प्रतियोगिता हुन लागेको हो । सात प्रदेश, तीन विभागीय, एक आयोजक र एक आमन्त्रित टोली समावेश गरिने छ । गत जेठमा काठमाडौंमा सम्पन्न प्रधानमन्त्री कपमा सहभागी प्रदेश र विभागकै टोलीलाई एमएम प्रतियोगितामा सहभागिताका लागि पत्राचार गरिएको प्रतियोगिता संयोजक विप्लव घोषले जानकारी गराएका छन् ।शान्तिदीप नेपाल र इनरुवा नगरपालिकाको आयोजनामा इनरुवा रंगशालामा हुने प्रतियोगिता विजेताले ४ लाख १ हजार र उपविजेताले २ लाख १ हजार रुपैयाँ पुरस्कार जित्ने छन् । म्यान अफ द सिरिजले ५१ हजार, उत्कृष्ट बलर र ब्याट्सम्यानले समान २१ हजार १ सय, अनुशासित टोलीले १५ हजार १ सय र उदीयमान खेलाडीले १० हजार पुरस्कार पाउने सोमबार राजधानीमा आयोजित पत्रकार सम्मेलनमा जानकारी गराइयो ।राष्ट्रिय टोलीका तथा राष्ट्रिय खेलकुद परिषद्का मुख्य क्रिकेट प्रशिक्षक जगत टमाटाले स्थानीय स्तरमा तीन वर्षयता वान डे क्रिकेट हुन नसकिरहेका बेला यो प्रतियोगिताले नयाँ तथा राष्ट्रिय खेलाडीमा उत्साह थप्ने बताए ।राष्ट्रिय खेलकुद परिषदका सदस्य–सचिव केशवकुमार विष्टले क्रिकेटलाई विस्तार गर्ने इनरुवा नगरपालिकाको प्रयासमा राखेप सदैव साथमा रहने प्रतिबद्धता जनाए । ‘रात्रि क्रिकेट गरेर इनरुवाले छुट्टै पहिचान बनाइसकेको छ, यस प्रतियोगिता त्यहाँको मात्र होइन समग्र प्रवेशकै गरिमा हुनेछ,’ विष्टले भने ।प्रतियोगिताको नाम एमएमको सट्टा मनोमहन नै राख्न सुझाव दिँदै सदस्यसचिवले भने, ‘मनमोहन, गणेशमान, मदन भण्डारी जस्ता राजनेता कुनै पार्टी विशेषका होइनन्, उहाँहरू राष्ट्रिय व्यक्तित्व भएको हुनाले कुनै राजनीतिक पार्टीको गन्ध आउने डरले यी नामहरू छोटकरीमा राख्नु राम्रो भएन ।’ उनले हाँस्दै थपे, ‘यो त एउटा चाउचाउ कम्पनीको प्रचार गरेजस्तो देखियो ।’